CELEX: 52016PC0598
Language: el
Date: 2016-09-19
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.9.2016
            COM(2016) 598 final
            2016/0277(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με συστημένη επιστολή προς την Επιτροπή, στις 30 Μαρτίου 2016, η Ιταλική Δημοκρατία ζήτησε την έγκριση να συνεχίσει να εφαρμόζει μέτρο παρέκκλισης όσον αφορά το δικαίωμα έκπτωσης του ΦΠΑ που επιβάλλεται σε ορισμένους τύπους μέσων μεταφοράς. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή, με επιστολή της 22ας Ιουνίου 2016, ενημέρωσε τα άλλα κράτη μέλη σχετικά με το αίτημα που υπέβαλε η Ιταλική Δημοκρατία. Με επιστολή της 23ης Ιουνίου 2016, η Επιτροπή γνωστοποίησε στην Ιταλική Δημοκρατία ότι διέθετε όλες τις αναγκαίες πληροφορίες προκειμένου να εξετάσει το αίτημα.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Τα άρθρα 168 και 168α της οδηγίας ΦΠΑ προβλέπουν ότι κάθε υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Συγχρόνως, το άρθρο 26 παράγραφος 1 στοιχείο α) της οδηγίας για τον ΦΠΑ ορίζει ότι η χρησιμοποίηση, για τις ίδιες ανάγκες, αγαθού το οποίο ανήκει στην επιχείρηση εξομοιώνεται με παροχές υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς ολική ή μερική έκπτωση του ΦΠΑ. Για τον λόγο αυτό, το σύστημα διασφαλίζει ότι, όταν εκπίπτει αρχικά ο αντίστοιχος ΦΠΑ εισροών, φορολογείται ο τελικός καταναλωτής.
            
            
               Όσον αφορά τα μηχανοκίνητα οχήματα, μερικές φορές είναι δύσκολο και επίπονο για τους υποκείμενους στο φόρο να προσδιορίσουν και να καταχωρίσουν το μερίδιο μεταξύ επαγγελματικής και ιδιωτικής χρήσης και για τη φορολογική αρχή να επαληθεύσει την πραγματική κατανομή της χρήσης. Το ίδιο ισχύει και στην περίπτωση που η Ιταλία κάνει χρήση της δυνατότητας που προβλέπεται στο άρθρο 168α παράγραφος 2 της οδηγίας ΦΠΑ για τον περιορισμό της έκπτωσης σε δαπάνες σχετικές με τα εταιρικά αυτοκίνητα στην αναλογία της πραγματικής επιχειρηματικής χρήσης τους από τον υποκείμενο στον φόρο. Επιπλέον, λόγω του αριθμού των οχημάτων μικτής χρήσης, η φοροδιαφυγή μπορεί να είναι σημαντική.
            
            
               Προκειμένου να απλουστευθεί η είσπραξη ΦΠΑ και να καταπολεμηθεί η φοροδιαφυγή, η Ιταλική Δημοκρατία ζήτησε και έλαβε το 2007 από το Συμβούλιο μεμονωμένη παρέκκλιση που της επέτρεπε να περιορίζει, σε υποχρεωτική βάση, έως τις 31 Δεκεμβρίου 2010, το δικαίωμα έκπτωσης στο 40% για τα μηχανοκίνητα οδικά οχήματα (άλλα από γεωργικούς ή δασικούς ελκυστήρες, τα οποία χρησιμοποιούνται συνήθως για τη μεταφορά προσώπων ή αγαθών οδικώς, εφόσον η μέγιστη εγκεκριμένη μάζα τους δεν υπερβαίνει τα 3.500 χιλιόγραμμα και εφόσον δεν διαθέτουν περισσότερα από οκτώ καθίσματα επιπλέον του καθίσματος του οδηγού)
                  1
               . Εντούτοις, θα πρέπει να επισημανθεί ότι από αυτόν τον περιορισμό εξαιρέθηκαν ορισμένες κατηγορίες οχημάτων, όπως οχήματα εμπορικού αποθέματος, οχήματα χρησιμοποιούμενα ως εκπαιδευτικά από σχολές οδηγών, οχήματα χρησιμοποιούμενα προς μίσθωση ή χρηματοδοτική μίσθωση, οχήματα χρησιμοποιούμενα από εμπορικούς αντιπροσώπους και ως ταξί. Ταυτοχρόνως, οι επιχειρήσεις θα απαλλάσσονταν από τη λογιστική καταχώριση του φόρου για την ιδιωτική χρήση. Η εν λόγω απόφαση παρατάθηκε με την απόφαση 2010/748/ΕΕ του Συμβουλίου
                  2
                έως τις 31 Δεκεμβρίου 2013 και με την εκτελεστική απόφαση 2013/679/ΕΕ του Συμβουλίου
                  3
                έως τις 31 Δεκεμβρίου 2016.
            
            
               Σύμφωνα με τις διατάξεις του άρθρου 6 της προαναφερόμενης απόφασης, η Ιταλική Δημοκρατία υπέβαλε έκθεση η οποία καλύπτει την εφαρμογή της απόφασης, όπου περιλαμβάνεται επανεξέταση του ποσοστού του περιορισμού. 
            
            
               Από τις πληροφορίες που διαβίβασε η Ιταλική Δημοκρατία στην υπόψη έκθεση προκύπτει ότι, ειδικά λόγω του εξαιρετικά υψηλού αριθμού μικρών επιχειρήσεων στην Ιταλική Δημοκρατία (99% ή 5,2 εκατ. φορολογούμενοι θεωρούνται μικρομονάδες, οι οποίες αποτελούνται κυρίως από ένα άτομο ή με έναν μόνο υπάλληλο), ο περιορισμός σε 40% θα εξακολουθήσει να αντιστοιχεί στις πραγματικές συνθήκες, οπότε είναι ο ενδεδειγμένος.
            
            
               
                  Ωστόσο, οποιαδήποτε παράταση θα πρέπει να περιορίζεται χρονικά, ώστε να εκτιμάται κατά πόσον εξακολουθούν να ισχύουν οι συνθήκες στις οποίες έχει βασιστεί η παρέκκλιση. Κατά συνέπεια, προτείνεται να παραταθεί η εν λόγω παρέκκλιση μέχρι το τέλος του 2019 και να κληθεί η Ιταλική Δημοκρατία να υποβάλει νέα έκθεση εάν αντιμετωπιστεί το ενδεχόμενο αίτησης νέας παράτασης, πέραν της εν λόγω καταληκτικής ημερομηνίας. 
               
            
            
               •Συνοχή με ισχύουσες διατάξεις στον τομέα πολιτικής
            
            
               Το άρθρο 176 της οδηγίας 2006/112/ΕΚ ορίζει ότι το Συμβούλιο καθορίζει τις δαπάνες για τις οποίες δεν παρέχεται δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων «αναστολής» που περιορίζουν το δικαίωμα έκπτωσης όσον αφορά τα μηχανοκίνητα οχήματα.
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     4
                  , αυτή η παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Όσον αφορά τη διάταξη της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν ισχύει η αρχή της επικουρικότητας.
               
            
         
         
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την παρεμπόδιση ορισμένων μορφών φοροδιαφυγής ή φοροαποφυγής και την απλούστευση επιβολής του ΦΠΑ σε συγκεκριμένο τομέα.
               
            
            
               •Επιλογή του νομικού μέσου
            
            
               
                  Προτεινόμενο μέσο: Εκτελεστική απόφαση του Συμβουλίου.
               
               
                  Άλλα μέσα δεν θα ήταν κατάλληλα για τον εξής λόγο:
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι η καταλληλότερη νομική πράξη, δεδομένου ότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Ιταλίας και αφορά μόνο το συγκεκριμένο κράτος μέλος.
               
            
            
               •Συγκέντρωση και χρήση εμπειρογνωμοσύνης
            
            
               
                  Δεν χρειάστηκε η προσφυγή σε εξωτερικούς εμπειρογνώμονες.
               
            
            
               •Εκτίμηση επιπτώσεων
            
            
               
                  Η πρόταση έχει σκοπό την καταπολέμηση της αποφυγής του ΦΠΑ και την απλούστευση της διαδικασίας επιβολής του φόρου και, συνεπώς, έχει δυνητικά θετικό αποτέλεσμα μειώνοντας σημαντικά τον διοικητικό φόρτο για τις επιχειρήσεις και για τις διοικήσεις. Η πρόταση υποβλήθηκε από την Ιταλία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον ενωσιακό προϋπολογισμό.
               
               
                  Η πρόταση έχει ως στόχο να επιτραπεί στην Ιταλία να συνεχίσει να περιορίζει την άσκηση του δικαιώματος προς έκπτωση για ορισμένα οχήματα και τις σχετικές δαπάνες κατά την περίοδο 2017-2019, όπως εγκρίθηκε με την απόφαση 2007/441 μέχρι το 2016. Η Ιταλία υπολογίζει, σύμφωνα με το άρθρο 6 παράγραφος 4 του κανονισμού αριθ. 1553/89 του Συμβουλίου, αντίστοιχο «συμψηφισμό για αυτοκίνητα και συναφείς δαπάνες» και συνεπώς θα πρέπει να συνεχίσει να το πράττει μέχρι το 2019.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα την 31η Δεκεμβρίου 2019.
               
            
            
               Σε περίπτωση που η Ιταλία εξετάσει το ενδεχόμενο νέας παράτασης του μέτρου παρέκκλισης πέραν του 2019, θα πρέπει να υποβάλει στην Επιτροπή νέα έκθεση αξιολόγησης συνοδευόμενη από την αίτηση παράτασης, το αργότερο την 1η Απριλίου 2019.
            
         
         
            
               2016/0277 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  5
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η απόφαση 2007/441/ΕΚ του Συμβουλίου
                  6
                επιτρέπει στην Ιταλία να περιορίζει στο 40% το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται σε δαπάνες για μηχανοκίνητα οδικά οχήματα τα οποία δεν χρησιμοποιούνται αποκλειστικά για επαγγελματικούς σκοπούς. Η απόφαση 2007/441/ΕΚ προβλέπει επίσης ότι η χρησιμοποίηση για την κάλυψη ιδίων αναγκών των εν λόγω οχημάτων των υποκείμενων σε περιορισμό του δικαιώματος έκπτωσης με βάση την εν λόγω απόφαση δεν εξομοιώνεται με παροχές υπηρεσιών εξ επαχθούς αιτίας. Επίσης, η απόφαση 2007/441/ΕΚ περιέχει ορισμούς των οχημάτων και των δαπανών που εμπίπτουν στο πεδίο εφαρμογής της απόφασης, καθώς και κατάλογο οχημάτων αποκλειόμενων ρητώς από το πεδίο εφαρμογής της. Η απόφαση 2007/441/ΕΚ τροποποιήθηκε με την εκτελεστική απόφαση 2010/748/ΕΚ
                  7
                του Συμβουλίου και, στη συνέχεια, με την εκτελεστική απόφαση 2013/679/ΕΕ
                  8
                του Συμβουλίου το οποίο όρισε ως ημερομηνία λήξης την 31 Δεκεμβρίου 2016.
            
            
               (2)Με επιστολή που πρωτοκολλήθηκε στην Επιτροπή στις 31 Μαρτίου 2016, η Ιταλία ζήτησε την έγκριση να παρατείνει το μέτρο, παρεκκλίνοντας από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ, προκειμένου να συνεχίσει τον περιορισμό του δικαιώματος έκπτωσης όσον αφορά τις δαπάνες για ορισμένα μηχανοκίνητα οδικά οχήματα που δεν χρησιμοποιούνται αποκλειστικά για επαγγελματικούς σκοπούς.
            
            
               (3)Σύμφωνα με το άρθρο 6 της απόφασης 2007/441/ΕΚ του Συμβουλίου, όπως τροποποιήθηκε, η Ιταλία υπέβαλε στην Επιτροπή έκθεση σχετικά με την εφαρμογή της απόφασης, η οποία περιλάμβανε επανεξέταση του ποσοστού του περιορισμού. Από τις πληροφορίες που διαβίβασε η Ιταλία, εξακολουθεί να προκύπτει ότι ο περιορισμός του δικαιώματος έκπτωσης σε 40% αντιστοιχεί στις πραγματικές συνθήκες όσον αφορά την αναλογία μεταξύ επαγγελματικής και ιδιωτικής χρήσης των εν λόγω οχημάτων. Θα πρέπει συνεπώς να επιτραπεί στην Ιταλία να εφαρμόσει το μέτρο για περαιτέρω περιορισμένο χρονικό διάστημα, έως τις 31 Δεκεμβρίου 2019.
            
            
               (4)Η Επιτροπή, με επιστολή της 22ας Ιουνίου 2016, ενημέρωσε τα άλλα κράτη μέλη σχετικά με το αίτημα που υπέβαλε η Ιταλία. Με επιστολή της 23ης Ιουνίου 2016, η Επιτροπή γνωστοποίησε στην Ιταλία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (5)Σε περίπτωση που η Ιταλία ζητήσει νέα παράταση πέραν του 2019, θα πρέπει να υποβληθεί στην Επιτροπή έκθεση, συνοδευόμενη από το αίτημα για παράταση, το αργότερο μέχρι την 1η Απριλίου 2019.
            
            
               (6)Η παρέκκλιση δεν έχει επίπτωση στους ιδίους πόρους της Ένωσης τους προερχόμενους από φόρο προστιθέμενης αξίας.
            
            
               (7)Συνεπώς, η απόφαση 2007/441/ΕΚ θα πρέπει να τροποποιηθεί αναλόγως, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στην απόφαση 2007/441/ΕΚ, το άρθρο 6 και το άρθρο 7 αντικαθίστανται ως εξής:
            
            
               «Άρθρο 6
            
         
         
            
               Κάθε αίτημα για την παράταση των μέτρων που προβλέπονται στην παρούσα απόφαση υποβάλλεται στην Επιτροπή έως την 1η Απριλίου 2019.
            
            
               Κάθε αίτημα παράτασης των εν λόγω μέτρων συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης του ΦΠΑ που επιβάλλεται στις δαπάνες για μηχανοκίνητα οδικά οχήματα τα οποία δεν χρησιμοποιούνται αποκλειστικά για επαγγελματικούς σκοπούς.».
            
            
               Άρθρο 7
            
            
               Η παρούσα απόφαση λήγει στις 31 Δεκεμβρίου 2019.».
            
            
               Άρθρο 2
            
            
               Η παρούσα απόφαση απευθύνεται στην Ιταλική Δημοκρατία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση 2007/441/EΚ του Συμβουλίου, της 18ης Ιουνίου 2007, που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 165 της 27.6.2007, σ. 33).
               
               
                  
                     (2)
                  Εκτελεστική απόφαση 2010/748/ΕΕ του Συμβουλίου, της 29ης Νοεμβρίου 2010, για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 318 της 4.12.2010, σ. 45).
               
               
                  
                     (3)
                  Εκτελεστική απόφαση 2013/679/ΕΕ του Συμβουλίου, της 15ης Νοεμβρίου 2013, με την οποία τροποποιείται η απόφαση 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 37).
               
               
                  
                     (4)
                  COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ. 10) που αποσύρθηκε στις 21 Μαΐου 2014 (ΕΕ C 153 της 21. 05. 2014, σ. 3).
               
               
                  
                     (5)
                  ΕΕ L 347 της 11.12.2006, σ. 1.
               
               
                  
                     (6)
                  Απόφαση 2007/441/ΕΚ του Συμβουλίου, της 18ης Ιουνίου 2007, που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας (ΕΕ L 165 της 27.6.2007, σ. 33).
               
               
                  
                     (7)
                  Εκτελεστική απόφαση 2010/748/ΕΕ του Συμβουλίου, της 29ης Νοεμβρίου 2010, για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 318 της 4.12.2010, σ. 45).
               
               
                  
                     (8)
                  Εκτελεστική απόφαση 2013/679/ΕΕ του Συμβουλίου, της 15ης Νοεμβρίου 2013, με την οποία τροποποιείται η απόφαση 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 37).